Document ID: 32008D0940

ODLOČBA KOMISIJE
z dne 21. oktobra 2008
o določitvi standardnih zahtev za poročanje o nacionalnih programih izkoreninjenja, nadzora in spremljanja nekaterih živalskih bolezni in zoonoz, ki jih sofinancira Skupnost
(notificirano pod dokumentarno številko C(2008) 6032)
(Besedilo velja za EGP)
(2008/940/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1) in zlasti člena 24(10) Odločbe,
ob upoštevanju naslednjega:
(1)
Odločba 90/424/EGS določa postopke, ki urejajo finančni prispevek Skupnosti za programe izkoreninjenja, nadzor in spremljanja živalskih bolezni in zoonoz.
(2)
V skladu s členom 24(1) Odločbe 90/424/EGS se uvede finančni ukrep Skupnosti za povrnitev odhodkov, ki so jih države članice imele s financiranjem nacionalnih programov izkoreninjenja, nadzora in spremljanja živalskih bolezni in zoonoz iz Priloge k navedeni odločbi.
(3)
Po sprejetju Odločbe Komisije 2008/341/ES z dne 25. aprila 2008 o določitvi meril Skupnosti za nacionalne programe za izkoreninjenje, nadzor in spremljanje nekaterih živalskih bolezni (2) in za izboljšanje postopka predložitve, odobritve in ocene napredka pri izvajanju programov je Komisija z Odločbo 2008/425/ES z dne 25. aprila 2008 o določitvi standardnih zahtev za nacionalne programe izkoreninjenja, nadzora in spremljanja nekaterih živalskih bolezni, ki jih financira Skupnost in jih predložijo države članice (3), posodobila navedene standardne zahteve z namenom uskladitve z navedenimi merili.
(4)
Točka 7(e) Priloge k Odločbi 2008/341/ES določa, da morajo programi izkoreninjenja, ki jih države članice predložijo Komisiji za sofinanciranje, vsebovati pravila za ustrezno nadomestilo za lastnike živali, namenjenih za zakol ali izločitev v okviru programa, in za proizvode, ki jih je treba uničiti.
(5)
V odsotnosti takšnih pravil je treba zagotoviti izplačilo nadomestila v 90 dneh, da se prepreči zmanjšanje finančne podpore Skupnosti.
(6)
Odločba 90/424/EGS določa, da države članice za vsak odobreni program predložijo vmesna tehnična in finančna poročila in najpozneje do 30. aprila vsako leto podrobno letno tehnično poročilo, ki vključuje oceno doseženih rezultatov in podroben obračun odhodkov, nastalih v prejšnjem letu.
(7)
Za ocenjevanje napredka pri izvajanju programov izkoreninjenja in nadzora je vzpostavljen sistem ocenjevanja. V skladu z Odločbo Komisije 2002/677/ES z dne 22. avgusta 2002 o določitvi standardnih zahtev za poročanje za programe izkoreninjenja in nadzora bolezni živali, ki jih sofinancira Skupnost, ter o razveljavitvi Odločbe 2000/322/ES (4) sistem ocenjevanja vključuje sistem poročanja za zagotovitev epidemioloških podatkov iz programov.
(8)
Po sprejetju Odločbe 2008/425/ES je treba uskladiti sistem poročanja ter razveljaviti Odločbo 2002/677/ES in jo nadomestiti s to odločbo.
(9)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Države članice v skladu s to odločbo predložijo vmesna in končna poročila v zvezi s programi izkoreninjenja, nadzora in spremljanja, sprejetimi v skladu s členom 24 Odločbe 90/424/EGS.
Člen 2
V tej odločbi se uporabljajo naslednje opredelitve pojmov:
(a)
„vmesna poročila“ so vmesna tehnična in finančna poročila, ki ocenjujejo izvajane programe in se Komisiji predložijo v skladu s členom 24(7)(a) Odločbe 90/424/EGS;
(b)
„končna poročila“ so podrobna tehnična in finančna poročila, ki se Komisiji predložijo najpozneje do 30. aprila vsako leto za celotno leto izvajanja programov v skladu s členom 24(7)(b) Odločbe 90/424/EGS;
(c)
„zahtevki za plačilo“ so zahtevki za plačilo odhodkov držav članic, ki se v skladu s členom 24(8) Odločbe 90/424/EGS predložijo Komisiji.
Člen 3
1. Za izvajane programe, odobrene za sofinanciranje Skupnosti v skladu s členom 24(5) Odločbe 90/424/EGS, se Komisiji najpozneje do 31. julija vsako leto predloži vmesno poročilo.
2. Vmesna poročila vključujejo:
(a)
za govejo tuberkulozo, govejo brucelozo, brucelozo ovc in koz (B. melitensis), enzootsko govejo levkozo (EBL), bolezen Aujeszkega, bolezen modrikastega jezika na endemičnih območjih ali območjih visokega tveganja, afriško prašičjo kugo, vezikularno bolezen prašičev, klasično prašičjo kugo, vranični prisad, pljučno kugo govedi, ehinokokozo, trihinelozo in verotoksično E. coli vse ustrezne informacije in vsaj informacije iz prilog I, II, III, IV in VII, kakor je ustrezno;
(b)
za steklino vse ustrezne informacije in vsaj informacije iz prilog I in VII, kakor je ustrezno;
(c)
za salmonelozo (zoonotsko salmonelo) vse ustrezne informacije in vsaj informacije iz prilog I, V.A in VII, kakor je ustrezno;
(d)
za transmisivne spongiformne encefalopatije vse ustrezne informacije in vsaj informacije iz Priloge VIII, kakor je ustrezno;
(e)
za aviarno influenco pri perutnini in divjih pticah vse ustrezne informacije in vsaj informacije iz Priloge IX, kakor je ustrezno;
(f)
za živalske bolezni v ribogojstvu, kot so infekciozna hematopoetska nekroza (IHN), infekciozna anemija lososov (ISA), virusna hemoragična septikemija (VHS), okužba s Koi herpes virusom (KHV), okužba z Bonamia ostreae, okužba z Marteilia refringens in bolezen belih pik pri rakih, vse ustrezne informacije in vsaj informacije iz Priloge X, kakor je ustrezno.
Člen 4
1. Končna poročila vključujejo:
(a)
za govejo tuberkulozo, govejo brucelozo, brucelozo ovc in koz (B. melitensis), enzootsko govejo levkozo (EBL), bolezen Aujeszkega, bolezen modrikastega jezika na endemičnih območjih ali območjih visokega tveganja, afriško prašičjo kugo, vezikularno bolezen prašičev, klasično prašičjo kugo, vranični prisad, pljučno kugo govedi, ehinokokozo, trihinelozo in verotoksično E. coli zahtevek za plačilo in vse ustrezne informacije ter vsaj informacije iz prilog II, III, IV, V, VI in VII in posebnih prilog VII.A, VII.B, VII.C ali VII.D, kakor je ustrezno;
(b)
za steklino zahtevek za plačilo in vse ustrezne informacije ter vsaj informacije iz prilog VII in VII.E, kakor je ustrezno;
(c)
za salmonelozo (zoonotsko salmonelo) zahtevek za plačilo in vse ustrezne informacije ter vsaj informacije iz prilog V.A, VI, VII in VII.F, kakor je ustrezno;
(d)
za transmisivne spongiformne encefalopatije zahtevek za plačilo in vse ustrezne informacije ter vsaj informacije iz Priloge VIII, kakor je ustrezno;
(e)
za aviarno influenco pri perutnini in divjih pticah zahtevek za plačilo in vse ustrezne informacije ter vsaj informacije iz Priloge IX, kakor je ustrezno;
(f)
za živalske bolezni v ribogojstvu, kot so infekciozna hematopoetska nekroza (IHN), infekciozna anemija lososov (ISA), virusna hemoragična septikemija (VHS), okužba s Koi herpes virusom (KHV), okužba z Bonamia ostreae, okužba z Marteilia refringens in bolezen belih pik pri rakih, zahtevek za plačilo in vse ustrezne informacije ter vsaj informacije iz Priloge X, kakor je ustrezno.
2. Države članice brez poseganja v člen 4(2) Uredbe Komisije (ES) št. 296/96 (5) za izpolnitev preglednice iz prilog VII C, D in F v stolpcu „nadomestilo“ navedejo odobreno nadomestilo v obdobju 1 dneva do 90 koledarskih dni po zakolu živali, uničenju proizvodov ali po tem, ko lastnik predloži izpolnjen zahtevek. Kadar zadevni organi izplačajo nadomestilo po 90 dneh (v obdobju 91 do 210 koledarskih dni), se zmanjša finančna podpora Skupnosti.
Člen 5
Odločba 2002/677/ES se razveljavi.
Člen 6
Ta odločba se uporablja za programe izkoreninjenja, nadzora in spremljanja živalskih bolezni, ki se izvajajo od 1. januarja 2009.
Člen 7
Ta odločba je naslovljena na države članice.
V Bruslju, 21. oktobra 2008

Labels: 12
0
15
6